Forsíða fyrir verkefni í persónuleikasálfræði: APA staðall

Jón Ingi Hlynsson og Ísak Örn Ívarsson

Persónuleikasálfræði (SÁL 320G)

Sálfræðideild Háskóla Íslands

Hópanúmer:

Dagsetning:

Útdráttur

Hér skal rita um 150-250 orða samantekt þar sem tekin eru saman viðfangsefni, markmið rannsóknar, aðferð og mælitæki, helstu niðurstöður, og ályktun (voru niðurstöðurnar í samræmi við tilgátu og hvert er mikilvægi þeirra).

**Efnisorð**: Hópaverkefni, Persónuleikasálfræði, APA sniðmát, Nemendarannsókn

Í inngangi er mikilvægt að skilgreina þær hugsmíðar sem þið eruð að fjalla um, og útskýra hvers vegna þær ættu að tengjast. Fjallið um fyrri rannsóknir á tengslum hugsmíðanna eða svipaðra hugsmíða, ef fyrri rannsóknir hafa ekki skoðað ykkar rannsóknarefni áður. Í framhaldi af þeirri umfjöllun setjið þið fram rannsóknarspurningu ykkar og tilgátur (hypothesis).

Takið eftir að inngangurinn hefur ekkert kaflaheiti!

Hafið í huga mikilvægi þess að vísa rétt í heimildir (Þórunn Hanna Halldórsdóttir og Daníel Ólason, 1997). Hafið þið einnig í huga að við gerum ráð fyrir því að þær heimildir sem að þið vísið í séu heimildir sem þið eruð búin að lesa (DeYoung o.fl., 2010; Gray og McNaughton, 2000; Sauer-Zavala og Barlow, 2021)!

# Aðferð

## Þátttakendur

Í aðferðakafla kynnið þið hver þátttakendahópur rannsóknarinnar var og lýsið samsetningu hans. Hér segið þið frá fjölda þátttakenda og lýsið lýðfræðilegum eiginleikum úrtaksins.

## Mælitæki

Þið fjallið um þau mælitæki sem voru notuð, uppbyggingu þeirra og notkun (skorun/túlkun), og vísið í heimildir þar af lútandi. Hafið í huga að þið verðið að vísa í **öll** þau mælitæki sem þið notuðuð (þ.e. persónuleikalistann og fylgibreyturnar tvær).

**Áreiðanleikastuðull hvers lista er birtur i aðferðakafla**. **Þið getið ýmist birt áreiðanleikastuðulinn hér eða í undirkaflanum *úrvinnsla***. Hafið í huga að það getur oft verið gagnlegt að fá öryggisbil yfir áreiðanleikastuðulinn.

## Framkvæmd

Lýsið framkvæmd rannsóknarinnar (aðstæður, tímalína, hvernig svörun fór fram).

## Úrvinnsla

Hér greinið þið frá því hvernig unnið var í gögnum. Til dæmis, ef að þið notuðuð tölfræðiforritið R, þá mynduð þið taka það fram í þessum undirkafla og vísa í heimild þar að lútandi (R Core Team, 2021). Það sama myndi eiga við um Jasp eða Jamovi!

Hér mynduð þið einnig greina frá því hvernig þið tókust á við frávillinga í gögnunum!

# Niðurstöður

Í niðurstöðum birtið þið lýsandi tölfræði fyrir megin hugsmíðar (meðaltal, staðalfrávik, spönn á mælitækjum). Þessar upplýsingar fara almennt best í töflu en gott að draga það mikilvægasta fram í texta. Hafið í huga að hægt er að birta lýsandi tölfræði meðal þeirra sem svöruðu hverjum lista fyrir sig (s.s. svör þeirra nemenda sem svöruðu hverjum lista), en einnig meðal þeirra sem tóku þátt á öllum spurningalistum (svöruðu öllu). Það geta verið niðurstöður út af fyrir sig, hvernig skor á mælingum á hverjum spurningalista koma út (t.d. hversu algengt harðlyndi er, eða meðaltals skor á neikvæðum tilfinningum (PANAS) meðal háskólanema). Í framhaldi setjið þið fram niðurstöður á sambandi þeirra hugsmíða sem þið eruð að skoða. Sá samanburður getur verið á formi t-prófa, fylgni eða einfaldrar anóvu (ATH: Þið skuluð þó leitast við að nota t-próf og fylgni **frekar en** anóvu!).

Þið birtið meðaltöl og staðalfrávik eða fylgnistuðull fyrir hvern samanburð og viðeigandi t-gildi. Niðurstöðum skal lýst á skýran hátt í texta, og helstu eða áhugaverðustu niðurstöður settar fram í töflum eða myndum.

Til þess að túlka niðurstöður þarf (alla jafna) a.m.k. þrennar upplýsingar:

1. Stærð úrtaks  
2. Marktækni (e. *significance*)  
3. Áhrifastærð (e. *effect size*)

Að auki, þá er gagnlegt að birta öryggisbil. Að lokum skuluð þið hafa í huga rétta framsetningu á tölfræðilegum upplýsingum (t.d. er bókstafurinn *p* í skáletri þegar þið greinið frá *p*-gildum).

# Umræða

Í umræðukafla er tekið fram hverjar megin niðurstöður rannsóknarinnar voru, og hvort þær hafi verið í samræmi við tilgátu. Niðurstöðurnar eru settar í samhengi við fyrri rannsóknarniðurstöður (með viðeigandi tilvísunum). Setja skal fram **kosti og galla** rannsóknarinnar og hvaða áhrif þeir hafa á túlkun og alhæfingargildi niðurstaðnanna. Einnig ber að fjalla um hvað niðurstöðurnar merkja og hvaða skref mætti/þyrfti að taka í áframhaldandi rannsóknum. Hafið í huga að lýsa hvað niðurstöðurnar merkja og hvernig ber að skilja þær miðað við fyrri þekkingu.

Hafið í huga **að þið megið** vísa í heimildir sem komu ekki fram í inngangi hér svo lengi sem það komi heim og saman við heilbrigða skynsemi. Sumir halda að það megi aldrei kynna nýjar heimildir til leiks í umræðukaflanum, en það er mýta!

# Heimildaskrá

DeYoung, C. G., Hirsh, J. B., Shane, M. S., Papademetris, X., Rajeevan, N. og Gray, J. R. (2010). Testing predictions from personality neuroscience. *Psychological Science*, *21*(6), 820–828. https://doi.org/10.1177/0956797610370159

Gray, J. A. og McNaughton, N. (2000). *The neuropsychology of anxiety: An enquiry into the functions of the septo-hippocampal system*. Oxford University Press.

R Core Team. (2021). *R: A language and environment for statistical computing* [manual]. https://www.R-project.org/

Sauer-Zavala, S. og Barlow, D. H. (2021). *Neuroticism: a new framework for emotional disorders and their treatment* (First edition). The Guilford Press.

Þórunn Hanna Halldórsdóttir og Daníel Ólason. (1997). Um ritun rannsóknarritgerða í sálfræði. *Ársrit sálfræðinema*, *5*, 41–45.